CELEX: 32021R0575
Language: el
Date: 2021-03-30 00:00:00
Title: Εκτελεστικός κανονισμός (ΕΕ) 2021/575 της Επιτροπής της 30ής Μαρτίου 2021 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

8.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 120/13
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/575 ΤΗΣ ΕΠΙΤΡΟΠΗΣ
         της 30ής Μαρτίου 2021
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Μαρτίου 2021.
            
               
                  Για την Επιτροπή
               
               Γεράσιμος ΘΩΜΑΣ
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή των εμπορευμάτων
                     
                     
                        Κατάταξη
                        (κωδικός ΣΟ)
                     
                     
                        Αιτιολογία
                     
                  
                        (1)
                     
                     
                        (2)
                     
                     
                        (3)
                     
                  
                        Προϊόν που παρουσιάζεται ως σύνολο για λιανική πώληση και αποτελείται από πλαστική φιάλη εξοπλισμένη με αεραντλία και ακροφύσιο (σύστημα πλήρωσης), καθώς και 100 τεμάχια πολύχρωμων μπαλονιών από λατέξ που βρίσκονται μέσα στη φιάλη.
                        Το σύστημα πλήρωσης είναι σχεδιασμένο ως περιέκτης που γεμίζει με νερό και χρησιμοποιείται για τη διοχέτευση νερού στα μπαλόνια. Όταν τα μπαλόνια γεμίσουν με νερό, χρησιμοποιούνται ως βόμβες νερού για υπαίθρια παιχνίδια με σκοπό την ψυχαγωγία παιδιών ή ενηλίκων.
                        (Βλ. εικόνα) (*1)
                        
                     
                     
                        9503 00 99 
                     
                     
                        Η κατάταξη καθορίζεται από τον γενικό κανόνα 1, τον γενικό κανόνα 3 στοιχείο γ) και τον γενικό κανόνα 6 για την ερμηνεία της Συνδυασμένης Ονοματολογίας (ΣΟ) και από το κείμενο των κωδικών ΣΟ 9503 00  και 9503 00 99 .
                        Το προϊόν, βάσει των αντικειμενικών χαρακτηριστικών και ιδιοτήτων του, προορίζεται για την ψυχαγωγία ατόμων που το χρησιμοποιούν για να παίξουν νεροπόλεμο με μπαλόνια γεμάτα νερό. Πρόκειται για σύνολο συσκευασμένο για τη λιανική πώληση, του οποίου το στοιχείο που προσδίδει τον ουσιώδη χαρακτήρα δεν μπορεί να προσδιοριστεί. Πρέπει να καταταχθεί στην τελευταία κατά σειρά αρίθμησης κλάση μεταξύ των κλάσεων που μπορούν εξίσου έγκυρα να ληφθούν υπόψη. Τα μπαλόνια υπάγονται στην κλάση 9503 . Κατά συνέπεια, αποκλείεται η κατάταξη στις κλάσεις 8414  ή 8424  με βάση το σύστημα πλήρωσης. Ως εκ τούτου, το προϊόν πρέπει να καταταχθεί στην κλάση 9503 .
                        Κατά συνέπεια, το προϊόν πρέπει να καταταχθεί στον κωδικό ΣΟ 9503 00 99  ως «άλλο παιχνίδι».
                     
                  
               
            
               (*1)  Η εικόνα έχει αποκλειστικά ενημερωτικό σκοπό.